CELEX: 32022D0714
Language: ro
Date: 2022-05-05 00:00:00
Title: Decizia de punere în aplicare (UE) 2022/714 a Comisiei din 5 mai 2022 de acordare a unei derogări pentru a permite Belgiei, Bulgariei, Ciprului, Lituaniei, Țărilor de Jos și Finlandei să utilizeze alte mijloace decât tehnicile de prelucrare electronică a datelor pentru schimbul și stocarea de informații pentru sistemul de control al importurilor 2 în legătură cu mărfurile din trimiterile poștale [notificată cu numărul C(2022) 2760] (Numai textele în limbile bulgară, greacă, franceză, lituaniană, neerlandeză, finlandeză și suedeză sunt autentice) (Text cu relevanță pentru SEE)

10.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 133/28
               
            
         DECIZIA DE PUNERE ÎN APLICARE (UE) 2022/714 A COMISIEI
         din 5 mai 2022
         de acordare a unei derogări pentru a permite Belgiei, Bulgariei, Ciprului, Lituaniei, Țărilor de Jos și Finlandei să utilizeze alte mijloace decât tehnicile de prelucrare electronică a datelor pentru schimbul și stocarea de informații pentru sistemul de control al importurilor 2 în legătură cu mărfurile din trimiterile poștale
         
            
               [notificată cu numărul C(2022) 2760]
            
         
         (Numai textele în limbile bulgară, greacă, franceză, lituaniană, neerlandeză, finlandeză și suedeză sunt autentice)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 6 alineatul (4) coroborat cu articolul 8 alineatul (2),
         după consultarea Comitetului Codului vamal,
         întrucât:
         
                     (1)
                  
                  
                     Articolul 6 alineatul (1) din Regulamentul (UE) nr. 952/2013 prevede că toate schimburile de informații dintre autoritățile vamale și dintre operatorii economici și autoritățile vamale, precum și stocarea acestor informații, în conformitate cu legislația vamală, se efectuează prin utilizarea tehnicilor de prelucrare electronică a datelor.
                  
               
                     (2)
                  
                  
                     Articolul 6 alineatul (4) din Regulamentul (UE) nr. 952/2013 prevede adoptarea de decizii în cazuri excepționale pentru a permite unuia sau mai multor state membre să deroge de la utilizarea tehnicilor de prelucrare electronică a datelor pentru schimbul și stocarea informațiilor, dacă o astfel de derogare este justificată de situația specifică a statului membru solicitant și este acordată pentru o perioadă de timp specifică.
                  
               
                     (3)
                  
                  
                     Decizia de punere în aplicare (UE) 2019/2151 a Comisiei (2) stabilește programul de lucru referitor la dezvoltarea și instalarea sistemelor electronice prevăzute în Codul vamal al Uniunii (denumit în continuare „programul de lucru”). Programul de lucru enumeră sistemele electronice care urmează să fie dezvoltate și datele la care se preconizează că aceste sisteme vor deveni operaționale. Programul de lucru specifică implementarea și datele de instalare a sistemului de control al importurilor 2 („ICS2”) în conformitate cu articolul 6 alineatul (1) și articolele 16, 46, 47 și 127-132 din Regulamentul (UE) nr. 952/2013.
                  
               
                     (4)
                  
                  
                     În conformitate cu programul de lucru, statele membre trebuiau să fie pregătite, începând cu 15 martie 2021, să implementeze ICS2 pentru a colecta declarațiile sumare de intrare de la operatorii poștali și transportatorii expres pentru mărfurile transportate pe cale aeriană și trebuiau să acorde operatorilor economici posibilitatea de a se conecta la sistem și de a depune declarații sumare de intrare prin utilizarea acestuia începând de la 1 octombrie 2021.
                  
               
                     (5)
                  
                  
                     În conformitate cu articolul 127 din Regulamentul (UE) nr. 952/2013 și cu articolul 183 alineatul (1) litera (c) din Regulamentul de punere în aplicare (UE) 2015/2447 al Comisiei (3), începând cu 1 octombrie 2021, operatorii poștali stabiliți în Uniune trebuie să depună declarații sumare de intrare utilizând ICS2.
                  
               
                     (6)
                  
                  
                     Operatorii poștali din Uniune, care primesc trimiteri poștale de la operatori poștali din afara Uniunii, depind de operatorii respectivi pentru colectarea și schimbul în timp util de date electronice prealabile în vederea îndeplinirii obligațiilor care le revin în temeiul Regulamentului de punere în aplicare (UE) 2015/2447. Cu toate acestea, operatorii poștali din anumite țări terțe nu sunt încă pregătiți din punct de vedere tehnic să respecte cerințele privind colectarea și schimbul internațional de date electronice prealabile, care li se aplică în temeiul Convenției Uniunii Poștale Universale. Prin urmare, aceștia nu sunt încă în măsură să înregistreze, integral sau parțial, date electronice și, prin urmare, nu le comunică operatorilor poștali stabiliți în Uniune. Operatorii poștali din Uniune ar putea, în schimb, să reutilizeze datele colectate în scopul declarației vamale și să le comunice către ICS2 prin intermediul unui proces automatizat. Cu toate acestea, nu toți operatorii poștali din Uniune au instituit un astfel de proces automatizat de reutilizare.
                  
               
                     (7)
                  
                  
                     Din cauza lipsei datelor electronice prealabile, și anume a informațiilor din declarația prealabilă sosirii sau încărcării, cuprinse de obicei în formularul vamal, de la anumiți operatori poștali stabiliți în țări terțe, operatorii poștali stabiliți în Uniune au obligația de a introduce manual datele în ICS2 în momentul sosirii fizice a trimiterilor poștale, în cazul în care nu au instituit un proces automatizat de reutilizare și de comunicare către ICS2 a datelor care sunt colectate în scopul declarației vamale, în conformitate cu articolul 139 alineatul (5) din Regulamentul (UE) nr. 952/2013. Atunci când acest proces manual vizează o proporție ridicată de trimiteri poștale, aceasta poate cauza o perturbare semnificativă a lanțului de aprovizionare poștal internațional.
                  
               
                     (8)
                  
                  
                     În pofida obligației de a transmite electronic datele din declarația sumară de intrare pentru toate trimiterile poștale începând cu 1 octombrie 2021, conform informațiilor primite de autoritățile vamale din Belgia, Bulgaria, Cipru, Lituania, Țările de Jos și Finlanda, volumul trimiterilor poștale pentru care nu sunt disponibile date electronice prealabile pentru depunerea declarațiilor sumare de intrare prin intermediul ICS2 în aceste state membre a depășit 15 % din numărul total de trimiteri poștale primite în luna anterioară datei de aplicare a prezentei decizii. Acest lucru creează perturbări și blocaje în ceea ce privește fluxul de mărfuri care sosesc prin poștă în statele membre respective, în pofida eforturilor depuse în prezent de acestea pentru a respecta obligațiile legale referitoare la schimbul electronic de date pentru ICS2.
                  
               
                     (9)
                  
                  
                     Aceste circumstanțe excepționale cauzate de lipsa pregătirii tehnice a sistemelor operatorilor poștali din afara Uniunii justifică cererile de derogare în conformitate cu Regulamentul (UE) nr. 952/2013 care au fost depuse de Bulgaria, Cipru și Lituania la 21 decembrie 2021, de Țările de Jos la 23 decembrie 2021, de Belgia la 5 ianuarie 2022 și de Finlanda la 14 ianuarie 2022. Aceste derogări ar trebui să permită temporar statelor membre respective să utilizeze alte mijloace decât tehnicile de prelucrare electronică a datelor pentru schimbul și stocarea de informații în legătură cu mărfurile din trimiterile poștale pentru care operatorii poștali din afara Uniunii nu comunică date electronice prealabile operatorilor poștali din Uniune și pentru care operatorii poștali din Uniune nu pot reutiliza datele din declarațiile vamale pentru depunerea declarațiilor sumare de intrare prin intermediul ICS2.
                  
               
                     (10)
                  
                  
                     Atunci când pun în aplicare prezenta decizie, autoritățile vamale din Belgia, Bulgaria, Cipru, Lituania, Țările de Jos și Finlanda vor trebui să notifice Comisiei, în termen de o lună de la notificarea deciziei, progresele înregistrate de operatorii lor poștali în ceea ce privește transmiterea datelor din declarațiile sumare de intrare pentru trimiterile poștale prin intermediul ICS2.
                  
               
                     (11)
                  
                  
                     Întrucât obligația de a transmite electronic datele din declarația sumară de intrare pentru toate trimiterile poștale a intrat în vigoare la 1 octombrie 2021, prezenta decizie trebuie să se aplice retroactiv de la data respectivă până la 30 iunie 2022,
                  
               ADOPTĂ PREZENTA DECIZIE:
         
            Articolul 1
            Prin derogare de la articolul 6 alineatul (1) din Regulamentul (UE) nr. 952/2013, autoritățile vamale din Belgia, Bulgaria, Cipru, Lituania, Țările de Jos și Finlanda pot permite operatorilor lor poștali să depună declarații sumare de intrare pentru mărfurile din trimiterile poștale prin utilizarea altor mijloace pentru schimbul și stocarea de informații decât tehnicile de prelucrare electronică a datelor, sub rezerva îndeplinirii tuturor condițiilor următoare:
            
                        (a)
                     
                     
                        nu au fost comunicate date electronice prealabile pentru mărfurile respective de către un operator poștal care este stabilit în afara teritoriului vamal al Uniunii și care furnizează servicii internaționale reglementate de Convenția Uniunii Poștale Universale;
                     
                  
                        (b)
                     
                     
                        volumul trimiterilor poștale în cauză a depășit 15 % din numărul total de trimiteri poștale primite în cursul lunii anterioare datei de aplicare a prezentei decizii;
                     
                  
                        (c)
                     
                     
                        atunci când statul membru în cauză permite utilizarea altor mijloace decât tehnicile de prelucrare electronică a datelor, astfel cum se prevede mai sus, operatorul poștal național nu dispune încă de capacitatea tehnică de a reutiliza și de a comunica sistemului de control al importurilor („ICS2”) datele colectate în scopul declarației vamale de punere în liberă circulație.
                     
                  
         
            Articolul 2
            Autoritățile vamale din Belgia, Bulgaria, Cipru, Lituania, Țările de Jos și Finlanda notifică Comisiei, în termen de 1 lună de la data notificării prezentei decizii, progresele înregistrate de la data aplicării prezentei decizii de către operatorii lor poștali naționali în ceea ce privește transmiterea către autoritățile vamale a datelor din declarația sumară de intrare pentru mărfurile din trimiterile poștale utilizând ICS2.
         
         
            Articolul 3
            Prezenta decizie se adresează Regatului Belgiei, Republicii Bulgaria, Republicii Cipru, Republicii Lituania, Regatului Țărilor de Jos și Republicii Finlanda.
            Se aplică de la 1 octombrie 2021 până la 30 iunie 2022.
         
         
            Adoptată la Bruxelles, 5 mai 2022.
            
               
                  Pentru Comisie
               
               Paolo GENTILONI
               
                  Membru al Comisiei
               
            
         
         
            (1)  JO L 269, 10.10.2013, p. 1.
         
            (2)  Decizia de punere în aplicare (UE) 2019/2151 a Comisiei din 13 decembrie 2019 de stabilire a programului de lucru referitor la dezvoltarea și instalarea sistemelor electronice prevăzute în Codul vamal al Uniunii (JO L 325, 16.12.2019, p. 168).
         
            (3)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).